SABUY โชว์ Q1 กำไรโต 56% พร้อมเดินหน้าส่ง 4 บ.ลูก เข้าตลาดฯ
SABUY อวดงบไตรมาส 1/66 กำไรแตะ 167 ล้านบาท โต 56% ส่งซิกไตรมาส 2/66 เติบโตสองหลัก วางงบลงทุน 5 พันล้านบาท พร้อมเดินหน้านำบริษัทย่อยทั้ง 4 บริษัท คือ SABUY SPEED- PLUS TECH- PLUS TECH-NCAP เข้าตลาดหุ้น 
SABUY อวดงบไตรมาส 1/66 กำไรแตะ 167 ล้านบาท โต 56% ส่งซิกไตรมาส 2/66 เติบโตสองหลัก วางงบลงทุน 5 พันล้านบาท พร้อมเดินหน้านำบริษัทย่อยทั้ง 4 บริษัท คือ SABUY SPEED- PLUS TECH- PLUS TECH-NCAP เข้าตลาดหุ้น
16 พ.ค. 2566

บริษัท สบาย เทคโนโลยี จำกัด (มหาชน) หรือ SABUY รายงานผลการดำเนินงานงวดไตรมาส 1/66 มีกำไรสุทธิ ดังนี้

บริษัท สบาย เทคโนโลยี จำกัด (มหาชน) หรือ SABUY รายงานงบไตรมาส 1/66 มีกำไรสุทธิ 166.95 ล้านบาท เพิ่มขึ้น 55.61% เมื่อเทียบกับงวดเดียวกันของปีก่อน 107.28 ล้านบาท เป็นผลมาจากรายได้รวมอยู่ที่ 2,533.7 ล้านบาท เพิ่มขึ้น 203.3% ส่วนใหญ่มาจากรายได้จากการขาย 1,674.8 ล้านบาท เพิ่มขึ้น 527% เมื่อเทียบกับงวดเดียวกันของปีก่อนมีรายได้ 267.1 ล้านบาท และรายได้จากการให้บริการตามสัญญา 136.6 ล้านบาท เพิ่มขึ้น 72.8% เมื่อเทียบกับงวดเดียวกันของปีก่อน 79.1 ล้านบาท อีกทั้งยังมีรายได้จากการให้บริการ 668.1 ล้านบาท เพิ่มขึ้น 71.8% เมื่อเทียบกับงวดเดียวกันของปีก่อนมีรายได้ 388.9 ล้านบาท รวมทั้งมีผลกำไรจากการวัดมูลค่าเงินลงทุนในตราสารทุน 148.4 ล้านบาท
นอกจากนี้ยังมีกำไรจากส่วนแบ่งกำไรของกิจการร่วมค้าและบริษัทร่วมทุน (Joint Venture and Associate) อยู่ที่ 39 ล้านบาท โดยเป็นผลมาจากการเข้าลงทุนใน DOU7 โดยมีสัดส่วนการถือหุ้น 40%, AS โดยมีสัดส่วนการถือหุ้น 24.8% และ AIT โดยมีสัดส่วนการถือหุ้น 17.8%
ด้าน นายณรงค์ชัย ว่องธนะวิโมกษ์ ประธานเจ้าหน้าที่บริหารกลุ่มงานบัญชีและการเงิน SABUY เปิดเผยว่า บริษัทคาดว่าผลการดำเนินงานในไตรมาส 2/66 เติบโตเป็นตัวเลข 2 หลัก (Double-Digit) เมื่อเทียบกับช่วงเดียวกันของปีก่อน และไตรมาสก่อนหน้า เป็นไปตามการเติบโตของทุกกลุ่มธุรกิจ
ขณะที่แนวโน้มครึ่งปีหลังคาดว่าจะเติบโตดีกว่าครึ่งปีแรกเช่นกัน เนื่องจากจะสามารถรวมงบการเงินของ บริษัท แอสเฟียร์ อินโนเวชั่นส์ จำกัด (มหาชน) หรือ AS เข้ามาในงบการเงินได้ ซึ่งบริษัทเตรียมเสนอต่อที่ประชุมวิสามัญผู้ถือหุ้นในวันที่ 1 มิ.ย.66 เพื่อขออนุมัติเข้าซื้อหุ้นทั้งหมด ผ่านการทำคำเสนอซื้อโดยสมัครใจแบบมีเงื่อนไข (Conditional Voluntary Tender Offer)
ทั้งนี้ บริษัทยังเตรียมลงทุนเพิ่มอีก 2-3 ดีล ซึ่งจะใช้เงินลงทุนราว 5,000 ล้านบาท โดยแหล่งเงินทุนจะมาจากการขายสินทรัพย์บางส่วนของ บริษัท สบาย สปีด จำกัด (SABUY SPEED) ซึ่งเป็นบริษัทย่อยที่ SABUY ถือหุ้นในสัดส่วน 82% และการขายที่ดินของบริษัท สบาย คอนเน็กซ์ เทค จำกัด (มหาชน) หรือ SBNEXT (เดิมคือบริษัท เธียรสุรัตน์ จำกัด (มหาชน) หรือ TSR) ซึ่งมีมูลค่า 1,000 ล้านบาท และแหล่งเงินทุนอื่นๆ
สำหรับเป้าหมายรายได้ปี 66 บริษัทมั่นใจจะมีรายได้ 20,000 ล้านบาท หรือเติบโต 400% จากรายได้รวม  5,325.4 ล้านบาท เมื่อเทียบกับงวดเดียวกันของปีก่อน
อย่างไรก็ตามในขณะที่ SABUY ยังสามารถทำกำไรได้อย่างต่อเนื่อง บริษัทก็ไม่นิ่งนอนใจและจะผลักดันผลประกอบการให้ดียิ่งขึ้นตาม 3 แนวทางดังนี้
1.เพิ่มรายได้อย่างต่อเนื่องในทุกผลิตภัณฑ์ ทุกช่องทางการขายหาตลาดใหม่ ปรับโครงสร้างหน่วยงานขายแบบองค์รวมเน้นการขายแบบ Solution อิงกับแนวทาง 7 SMART
2.ปรับลดค่าใช้จ่ายทุกด้าน ลดความซ้ำซ้อน เพิ่มประสิทธิภาพ โดยจะรีบดำเนินการก่อนที่จะเป็นปัญหาใหญ่ในอนาคต
3.ปรับโครงสร้างกลุ่มธุรกิจบริษัท ปรับให้กระชับและมีประสิทธิภาพมากขึ้น โดยใช้ SBNEXT, PTECH และ AS เป็นแกนของ 3 ธุรกิจหลักนั่นคือ Connext, Enterprise &amp; Life และ InnoTainment โดยอาจมีการขายบางส่วนของธุรกิจ (เช่น SABUY SPEED) ให้กับพันธมิตรเพื่อสร้างมูลค่าให้สูงขึ้น ตลอดจนการขายธุรกิจบางส่วนที่ไม่สามารถ Synergy กับ SABUY Ecosystem
ทั้งนี้ SABUY มุ่งมั่นในการขยายธุรกิจต่างๆอย่างต่อเนื่อง โดยวางกลยุทธ์ขยายธุรกิจไปต่างประเทศ (Overseas Aspiration) มุ่งเน้นการขยายฐานลูกค้าออกสู่ภูมิภาคอาเซียน เพื่อพร้อมก้าวสู่การเป็นผู้เล่นระดับภูมิภาค (Regional Player) ควบคู่ไปกับการเติบโตอย่างยั่งยืน หรือ Sustainability Growth นั้น บริษัทฯ ได้มีการเสริมสร้างความแข็งแกร่งทั้งด้านการพัฒนาบุคลากร การนำเอาเทคโนโลยีและนวัตกรรมมาใช้ในระบบงาน การปรับปรุงกระบวนการทำงาน การบริหารความเสี่ยง การกำกับดูแลบริษัทที่ดี การตรวจสอบภายใน ซึ่งทั้งหมดนี้จะเป็นส่วนสำคัญ และมีส่วนช่วยให้ SABUY สามารถเติบโต มั่นคง และยั่งยืน ต่อไปในอนาคต
นอกจากนี้ บริษัทยังคงเดินหน้านำบริษัทในเครือ ทั้ง 4 บริษัท เข้าจดทะเบียนในตลาดหลักทรัพย์ตามแผนอย่างต่อเนื่อง ได้แก่ บริษัท สบาย สปีด จำกัด (SABUY SPEED), บริษัท พลัส เทค อินโนเวชั่น จำกัด (มหาชน) หรือ PLUS TECH, บริษัท บัซซี่บีส์ จำกัด (BUZZEBEES) และบริษัท เน็คซ์ แคปปิตอล จำกัด (มหาชน) หรือ NCAP

 